
			PREFACIO

			El «millennialismo» va a llegar. E chegou

			Cando era un rapaz, meu irmán máis vello ensinoume un vídeo nun primixenio Internet de principios dos 2000, dos que perdía o sinal cando alguén chamaba ao fixo da casa. Fernando Arrabal, no programa La noche. El mundo por montera de TVE de 1989, entraba nun transo poético no cal profetizaba a chegada do mileniarismo. Sen dúbida, foi un dos estimulantes da miña vida. Arrabal acababa de ensinarme sobre teoloxía e, sobre todo, poesía.

			Ao final non sei se Cristo volverá ou non, o que si aterrou no planeta Terra foi outro fenómeno: o millennialismo, con dous L e dous N.

			E eu, como Arrabal, deixei fluír a miña mente para entrar nun frenesí similar. Así nace Millennialismo ou sátira dunha xeración, da xeración millennial, da miña, da de meu irmán, da das miñas amigas, da túa, que sempre vas á présa sen saber cara a onde e nunca chegas a ningún sitio. Vai sobre ti, moz@ frustrad@, que non entendes que che toca facer nesta sociedade do consumismo salvaxe, de competencia infinita, de desconcerto e aínda por riba… dixitalizada.

			Este libro é para vós, para camiñar entre versos sen postureo e entre sorrisos de realidade.

			P. D.: Remato coa cita dunha filósofa contemporánea que resume moi ben unha das solucións á frustración millennial:

			«Y si una persona no puede tener un teléfono,

			que le quiten el teléfono.»

			Belén Esteban Menéndez

		

	
		
			1.

			Os paxaros espertos xa cantaruxan.

			#birds #instamoment

			Cando os raios de luz chegan á altura dos meus ollos

			#sunlight

			o meu espírito quere comezar unha nova xornada.

			#instaday

			Érgome pletórico e saúdo a natureza pola fiestra,

			#nature #happy #window

			ata que no recendo verde, ao final, cheira a asfalto 

			e gasolina.

			#pollution #city

			E recordo que non saio en revistas e quero meterme 

			na cama de novo

			#bed #frustration

			e durmir.

			#night

			#dreams

		

	
		
			2.

			As inclemencias dos sentimentos

			enfádanme

			entristécenme

			rompen a pouca estrutura racional que me queda

			e quero fuxir

			coma sempre

			e non consigo nada

			nin sobrevivo ás inclemencias dos meus sentimentos

			nin son quen de reconstruír a miña estrutura racional 

			e rematar o edificio.

			Quen vivira en Minecraft!

		

	
		
			3.

			Sempre quixen ter un iPhone

			coa mellor cámara do mercado

			que captase os máis escuros e deformes pensamentos

			a través dun filtro

			Valencia ou Nashville.

			Un filtro cool que reduza o estado de ansiedade neste caos urbano e desenfreado e sucio e dixital.

			Que teña desenfoque suficiente para suavizar os defectos menos favorecedores das miñas ideas.

			Que quite as impurezas da miña realidade e que reduza parte da verdade

			só parte.

			Sempre quixen ter un iPhone

			porque quen o ten non o pode abandonar xamais.

		

	
		
			4.

			Agora todo son pantallas

			pantallas dixitais,

			pantallas psíquicas,

			pantallas ficticias,

			pantallas físicas,

			pantallas mentira.

			Son fiestras a un reino fantasioso tan real como desbordante de postureo, de frivolidade.

			Unhas mailas outras, as outras mailas unhas.

			PANTALLAS estúpidas

			que xiran ao redor de pantallas intelectuais

			e tamén pantallas ignorantes e tímidas

			que xiran ao redor de máis pantallas!

			Un caos de HD, 4K, 5G, LED, de necidade e moitas polgadas.

			A sobreexposición da alma como nunca antes a viramos.

			#HighDefinitionSoul

		

	
		
			5.

			(Cada dedo da man no micrófono. Moooi suave, trazo leves círculos con eles.)

			—Grr, grr, grr, grr.

			(Coa dozura dos S máis sibilantes e cun fío de voz infantil, saúdo.)

			(Soa saliva.)

			—Boas noites, followers!

			(Cunha grandiosa pluma de pavo real de Ikea fágolle cóxegas á negra e deliciosa espumilla do micrófono.)

			—Gssgssgssgss.

			—Vouvos contar un segredo.

			(Fago coa lingua, batendo no padal repetidamente, un son que recorda o trotar dun cabalo.)

			—Clocloclo, clocloclo, clocloclo.

			(Cada vez a miña voz é mais baixa e rumorosa.)

			(Soa saliva.)

			—Un segredo que vos fará coñecedores de moooitas 

			respostas.

			(Os meus dediños golpean velozmente, pero con moito agarimo, a carcasa chea de purpurina do smartphone.)

			—Tactactactactactactactactactac.

			(Demóstrolles todo o meu amor aos meus followers facéndolle leves caricias puerís á mesma carcasa.)

			—Gssgssgssgss.

			—O destino do noso planeta non é noso.

			—Gssgssgssgss.

			(Apenas se escoita xa nada. Só hai un fío de voz imperceptible.)

			—O planeta pertence aos desgraciados.

			—Grr, grr, grr, grr.

		

	
		
			6.

			Benvidos outro día máis ao canal, hoxe tráiovos un vídeo para maquillar a alma.

			Primeiro hidratamos a pel de divo cunha crema de 

			egocentrismo sen limitacións.

			Corriximos impurezas do noso máis profundo EU cun 

			corrector de personalidades opacas.

			Aplicamos unha base de falsas realidades da cor da nosa pel de divo.

			Cunha brocha, cal cetro de poder, aplicamos un pouco 

			de rubor para que pareza que temos vergonza.

			Seguimos coas ventás da alma e os seus arredores.

			Sombreamos esa falsa mentira dunha negra veneración absurda e aplicamos un dourado Fama Fugaz preto 

			do lacrimal.

			Engadimos unhas pestanas de plástico de cor petróleo tamaño paipai e cubrímolas cun chapapote escuro moi urbano, moi de la City.

			Rematamos de cubrir a zona da ventá da alma debuxando unha raia de cor negra pensamento millennial e un pouco 

			Cleopatra del siglo XXI.

			E os beizos! Como pode faltar parte tan representativa desta xeración? Para comezar deben estar moi cheos, 

			do que ti queiras. De naturalidade, de sensualidade, 

			de poder ou de ácido hialurónico.

			Pintámolos cun labial vermello sangue que disipa calquera tipo de falta de amor propio, por minúscula que sexa.

			E por fin, para rematar esta maquillaxe extrema do ente humano, quilo e medio de highlight na puntiña do nariz, xusto no centro do arco de Cupido, na fronte e nos 

			pómulos (nestes últimos moito!).

			Todo isto repelerá calquera tipo de hater, crítico

